Riegelhuth Koren sikret seier i høydramatisk EM-kamp
Dermed har mannskapet til Thorir Heirgeirsson fått den starten de ønsket seg: For etter å ha snublet inn i både VM og OL med tap, ble det to poeng i EM-åpningen i kveld. Serbia regnet ikke som noen gigant i kvinnehåndball, men Norge måtte likevel slite for å vinne. - Vi har slitt i åpningskamper tidligere og visste det ville bli vanskelig, men det gikk, sier Linn Jørum Sulland til VG Nett etter kampslutt.På tribunen var det varslet en solid balkansk heksegryte på forhånd. Det scenariet slapp de norske spillerne å hanskes med. For i en mektig hall, med plass til 20.000 tilskuere, satt det bare drøyt fire tusen publikummere på tribunen. De fikk se Norge gå opp i førigen allerede etter tre minutter i Kombank Arena. Til pause ledet Norge med fem mål, 17-12. Linn-Kristin Riegelhuth Koren hadde notert seg for seks av Norges sytten scoringer. Linn Jørum Sulland hadde fire målgivende pasninger og tre mål. Bakerst hadde Katrine Lunde Haraldsen vist prov på den råskapen sørlandskeeperen besitter. Dermed gikk håndballjentene til pause med en tilsynelatende trygg ledelse. - Jeg synes for min egen del at jeg åpnet veldig bra, men Serbia kom veldig bra tilbake. Jeg synes vi slapp dem for langt innpå mot slutten, men vi klarte å være rolige og dro det i land, sier Lunde Haraldsen til VG Nett.Etter sidebytte begynte serberne å spise opp deler av forspranget til Norge. Serbia fikk en rekke utvisninger, men de rødkledde klarte ikke å utnytte overtallet til sin fordel. Halvveis i den andre omgangen ledet dermed Norge kun med tre mål. Og verre ble det da EM-vertene knep videre inn på ledelsen. Syv minutter før slutt var stillingen 25-25 og de norske håndballjentene var ille ute. I sluttminuttene var dramatikken total. Norge slet seg foran og bakover tettet forsvaret og Lunde. Et halvt minutt før kampen var over satt Riegelhuth Koren inn målet som sendte Norge foran med 28-26. Det var 28-åringens åttende og kampens siste mål.Hergeirsson satset på spillerne som har gjort jobben før - og som gjorde den på nytt i Serbia tirsdag kveld. Det var trolig vel vitende om hvor viktig kampen var. Som VGs mangeårige håndballjournalist Jostein Overvik påpekte i sin blogg før kampstart, kan de to poengene mot Serbia komme til å bety mye. For i motsetning til VM og OL så venter ikke cupspill, men et nytt gruppespill, etter den innledende gruppen til Norge. Og når Serbia og Norge etter all sannsynlighet går videre fra gruppen, tar Hergeirsson med seg poengene kapret mot Serbia inn i hovedrunden i neste uke.
(Norge-Serbia 28-26) Like før slutt avgjorde Linn-Kristin Riegelhuth Koren (28) for de norske håndballjentene. Seieren i åpningskampen mot Serbia kan bli svært viktig.